V Ý Z V A
NA PREDLOŽENIE ŽIADOSTÍ O POSKYTNUTIE DOTÁCIE MINISTERSTVA ŠKOLSTVA, VEDY, VÝSKUMU A ŠPORTU SLOVENSKEJ REPUBLIKY

NA PODPORU VYDÁVANIA ODBORNÝCH ČASOPISOV PRE ZAMESTNANCOV ŠKÔL A ŠKOLSKÝCH ZARIADENÍ A PRE DETI, ŽIAKOV A POSLUCHÁČOV ŠKÔL A ŠKOLSKÝCH ZARIADENÍ
NA ROK  2015

Ministerstvo školstva, vedy, výskumu a športu Slovenskej republiky (ďalej len „ministerstvo“) oznamuje, že z rozpočtu kapitoly na rok 2015 vyčlenilo finančné prostriedky na dotácie na podporu vydávania odborných časopisov pre zamestnancov škôl a školských zariadení a pre deti, žiakov a poslucháčov škôl a školských zariadení (ďalej len „časopisy“).

1.	Základný cieľ
•	Sprístupňovanie problematiky školského vzdelávania v širších sociokultúrnych súvislostiach a premenách so zámerom podporiť odborný diškurz pracovníkov materských škôl, základných škôl, stredných škôl a školských zariadení.
•	Časopisy tematicky pokrývajú podstatné aspekty edukácie: obsahy vzdelávania, legislatívu, inštitucionálne rámce a štruktúry, problémy praxe a vplyv vzdelávacej politiky na výsledky vzdelávania.
•	Publikovanie aktuálnych článkov, komentárov, diskusií, teoretických a prehľadových štúdií vyznačujúcich sa metodologickou transparentnosťou, precíznym mechanizmom usudzovania, originalitou získaných dát, relevanciou voči procesom vo vzdelávacej realite a potenciálnou inšpiratívnosťou pre vzdelávaciu politiku.  
•	Časopisy určené deťom, žiakom a mládeži prinášajú témy, prístupy či rubriky, ktoré sú v súlade so základnými princípmi a cieľmi výchovy a vzdelávania v zmysle zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, ako aj so štátnym vzdelávacím programom. Podnecujú ich k zamysleniu nad postojmi, návykmi, hodnotami a životným štýlom; predkladajú žánrovú pestrosť a bohatú ponuku našej kultúrnej pamäti a vedú ich k vlastnému postoju, otvorenosti, komunikatívnosti, informovanosti a k zodpovednosti. Obsahujú hodnotný beletristický či poetický literárny text a ilustrácie (fotografie, perovky etc.), ako aj inšpiráciu na školské akcie a projekty.
•	Podpora čitateľskej a prírodovednej gramotnosti. Zvyšovanie jazykovej kultúry a formovanie pozitívneho vzťahu detí, mládeže a dospelých k slovenskému jazyku. Zvýšenie spoločenskej prestíže čítania.

2.	Okruh oprávnených žiadateľov
☒Občianske združenia, nadácie a neziskové organizácie poskytujúce všeobecne prospešné služby alebo štátom uznaná cirkev alebo náboženská spoločnosť, ktoré nie sú zriaďovateľmi škôl a školských zariadení a podieľajú sa na výchove a vzdelávaní v školách a v školských zariadeniach. 
☒Fyzická osoba – živnostník, ktorá sa podieľa na uskutočňovaní obnovy výchovy a vzdelávania v škole alebo v školskom zariadení a dovŕšila vek najmenej 18 rokov.
☒Právnická osoba, ktorá sa podieľa na uskutočňovaní obnovy výchovy a vzdelávania v škole alebo v školskom zariadení (nie škola a školské zariadenie). 

3.	Výberové kritériá a ich váha
☒	Časopis je:
– v súlade so základnými princípmi a cieľmi výchovy a vzdelávania v zmysle zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, ako aj so štátnym vzdelávacím programom;
– využiteľný v školách a školských zariadeniach v oblasti regionálneho školstva (MŠ, ZŠ, SŠ) učiteľmi, žiakmi, rodičmi a odborníkmi na výchovu a vzdelávanie, ako aj v bežnom živote. 	20 %	
☒	Časopis:
– reflektuje aktuálne dianie vo výchovno-vzdelávacom procese, a to najmä prostredníctvom pôvodných odborných článkov, komentárov, recenzií, glos, poznámok, reportáží, rozhovorov, fejtónov a esejí; 
–	 v prípade cieľovej skupiny detí a žiakov redakcia publikuje veku primerané žánrové prostriedky prezentácie obsahu súčasnými renomovanými autormi, s prvkami edukácie podporujúcimi výchovu umením a výchovu k umeniu; 
–	 poznatky z oblasti prírodných, lekárskych, technických či humanitných vied prezentuje originálnym a pútavým štýlom s pevným logickým rámcom, vyznačujúcim sa metodickým a rigoróznym prístupom, precíznou argumentáciou bez predpojatosti či intelektuálnej nedbalosti;
–	 má celoslovenskú pôsobnosť a významný prínos pre odborný a pedagogický rast čitateľa – dieťaťa, žiaka, učiteľa, rodiča, dospelého; 
–	 podporuje morálne a etické hodnoty osobnosti, kritické myslenie, zodpovednosť i múdre rozhodovanie;
–	má prínos pre školské knižnice (je objavný či z akvizičného hľadiska veľmi prínosný). 	20 %	
☒	Časopis podporuje:
– čitateľskú gramotnosť, jazykovú kompetenciu a jazykový cit;
– čítanie a schopnosť vyhodnocovať informácie;
– zvýšenie počtu detí a žiakov, učiteľov, rodičov a dospelých, ktorí časopis čítajú a ich jazykovú pripravenosť v používaní slovenského spisovného jazyka;
–  zvýšenie spoločenskej prestíže čítania. 	20 %	
☒	Časopis má:
– vysokú úroveň obsahového, didaktického, redakčného, výtvarného a grafického spracovania;
– nadštandardnú kvalitu;
– významný prínos pre cieľovú skupinu, pre ktorú je určený.	20 %	
☒	Časopis významne podporuje:
– zvyšovanie jazykovej kultúry a úrovne ovládania slovenského spisovného jazyka v jeho kodifikovanej podobe v súlade so zákonom Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov;
– formovanie pozitívneho vzťahu detí, mládeže a dospelých k slovenskému jazyku. 	10 %	
☒	Špecifickosť zamerania (žiaci so ŠVVP, národnostné menšiny, MRK).	10 %	

Ministerstvo poskytne žiadateľovi dotáciu na vydávanie časopisov podľa kritérií, ktoré budú pri hodnotení žiadostí uplatňované s dôrazom na jednotlivé špecifiká. Podporené budú iba žiadosti, ktoré v hodnotení dosiahnu minimálne 70 %. Zohľadňovať sa budú aj reálne predpoklady na vydávanie časopisu vrátane primeranosti nákladov, ako aj schopnosť žiadateľa vydávanie periodika dlhodobo realizovať v požadovanej kvalite a zabezpečiť viaczdrojové financovanie. V prípade žiadateľov, ktorým bola poskytnutá dotácia v predchádzajúcich rokoch, bude zohľadnené aj dodržanie podmienok, ktoré vyplynuli zo zmluvy o poskytnutí dotácie.      
V zmysle ustanovenia § 6c ods. 17 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov (ďalej len „zákon               č. 597/2003 Z. z.“) na poskytnutie dotácie nie je právny nárok.
Dotáciu nemožno použiť na:
•	úhradu záväzkov z predchádzajúcich rozpočtových rokov,
•	refundáciu výdavkov uhradených v predchádzajúcich rozpočtových rokoch.
Dotáciu nemožno podľa § 8a ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov poskytnúť žiadateľovi, ak: 
•	nemá vysporiadané finančné vzťahy so štátnym rozpočtom, 
•	je voči nemu vedené konkurzné konanie, je v konkurze, v reštrukturalizácii a bol proti nemu zamietnutý návrh na vyhlásenie konkurzu pre nedostatok majetku,
•	je voči nemu vedený výkon rozhodnutia podľa osobitného predpisu, porušil zákaz nelegálnej práce a nelegálneho zamestnávania podľa osobitného predpisu,
•	má evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie.

4.	Výška finančných prostriedkov určených na zverejnenú výzvu v roku 2015 je 100 000 eur.

5.	Najvyššia a najnižšia výška dotácie na jedného žiadateľa
Najvyššia výška dotácie určená na jedného žiadateľa je: 10 000 €
Najnižšia výška dotácie určená na jedného žiadateľa je:           0 €

6.	Výška spoluúčasti žiadateľa na uskutočňovanie aktivity
☒ Výška spoluúčasti žiadateľa je najmenej 10 % z celkových nákladov na realizáciu aktivity.

7.	Predkladanie žiadostí a časový harmonogram vyhodnocovania žiadosti

Žiadosť predkladá žiadateľ písomne na formulári s názvom „Žiadosť“ (vrátane prílohy) najneskôr do 30 dní od zverejnenia výzvy na adresu: 
Ministerstvo  školstva, 
vedy, výskumu  a športu SR 
sekcia regionálneho školstva
Stromová 1
813 30 Bratislava 

s označením na obálke: „Odborné časopisy na rok 2015“
Pri predložení žiadosti je rozhodujúci dátum na poštovej pečiatke. 
Písomné žiadosti doručené pred zverejnením tejto výzvy ministerstvo nebude akceptovať. 
Písomné žiadosti doručené po stanovenom termíne či chybne spracované, komisia nebude posudzovať. Zaslané žiadosti sa nevracajú.
Formulár žiadosti je k dispozícii na webovom sídle ministerstva www.minedu.sk, v časti „Dotácie MŠVVaŠ SR“. 
Vyplnenú žiadosť je potrebné poslať aj elektronicky na adresu casopisy2015@minedu.sk.
Žiadateľ k žiadosti o dotáciu priloží dve rôzne čísla časopisu z roku 2014.
Požadované údaje a náležitosti žiadosti o poskytnutie dotácie:
Identifikačné údaje o žiadateľovi:
a)	ak ide o právnickú osobu:
1)	názov a právna forma žiadateľa,
2)	adresa sídla,
3)	identifikačné číslo,
4)	daňové identifikačné číslo,
5)	meno, priezvisko a akademický titul štatutárneho orgánu;
b)	ak ide o fyzickú osobu:
1)	meno, priezvisko, rodné priezvisko, akademický titul,
2)	dátum narodenia,
3)	miesto podnikania a identifikačné číslo, ak je žiadateľom fyzická osoba – podnikateľ,
4)	adresa trvalého pobytu.

Žiadosť ďalej obsahuje najmä
a)	predmet činnosti žiadateľa,
b)	účel poskytnutia dotácie,
c)	charakteristiku uskutočňovanej aktivity, na ktorú sa požaduje dotácia,
d)	termín a miesto uskutočnenia aktivity,
e)	počet osôb, ktoré aktivitu zabezpečujú a počet osôb, pre ktoré sa aktivita uskutočňuje,
f)	časový harmonogram uskutočňovania aktivity,
g)	analýzu finančného zabezpečenia uskutočňovania aktivity,
h)	uvedenie skutočnosti, či žiadateľ požaduje na uvedenú aktivitu dotáciu od iného subjektu verejnej správy a v akej výške,
i)	súhlas žiadateľa so zhromažďovaním, spracovaním a zverejňovaním poskytnutých údajov.

Prílohy žiadosti:
a)	☒čestné vyhlásenie žiadateľa, že má vysporiadané finančné vzťahy so štátnym rozpočtom, a potvrdenie miestne príslušného správcu dane, nie staršie ako tri mesiace, že žiadateľ nemá daňové nedoplatky za predchádzajúci rozpočtový rok;
b)	☒potvrdenie príslušného konkurzného súdu, nie staršie ako tri mesiace, že nie je voči nemu vedené konkurzné konanie, nie je v konkurze, v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku; 
c)	☒čestné vyhlásenie žiadateľa, že voči nemu nie je vedený výkon rozhodnutia (zákon č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov, zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov; 
d)	☒potvrdenie príslušného inšpektorátu práce, nie staršie ako tri mesiace alebo čestné vyhlásenie žiadateľa o neporušení zákazu nelegálneho zamestnávania (zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 125/2006 Z. z., § 7 ods. 3 písm. n) zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov); ak ide o žiadateľa oprávneného podnikať, potvrdenie príslušného inšpektorátu práce; 
e)	☒potvrdenie Sociálnej poisťovne a potvrdenie každej zdravotnej poisťovne, nie staršie ako tri mesiace, že žiadateľ nemá evidované nedoplatky poistného na zdravotné poistenie, sociálne poistenie a nedoplatky príspevkov na starobné dôchodkové sporenie;
f)	☒výpis z príslušného registra alebo iný doklad osvedčujúci právnu subjektivitu žiadateľa, ak je žiadateľom právnická osoba alebo fyzická osoba s výnimkou žiadateľa, ktorým je obec alebo vyšší územný celok;
g)	☒riadna účtovná uzávierka k poslednému dňu predchádzajúceho účtovného obdobia, ak je žiadateľom právnická osoba.

8.	Posúdenie a vyhodnotenie žiadostí
Posúdenie a vyhodnotenie žiadostí o poskytnutie dotácie na podporu vydávania odborných časopisov pre zamestnancov škôl a školských zariadení a pre deti, žiakov a poslucháčov škôl a školských zariadení na rok 2015 vykoná komisia pre posudzovanie žiadostí o poskytnutie dotácie na podporu vydávania odborných časopisov pre zamestnancov škôl a školských zariadení a pre deti, žiakov a poslucháčov škôl a školských zariadení (ďalej len „komisia“), ktorej zloženie a činnosť upravuje Štatút komisie pre posudzovanie žiadostí o poskytnutie dotácie na podporu vydávania odborných časopisov pre zamestnancov škôl a školských zariadení a pre deti, žiakov a poslucháčov škôl a školských zariadení na rok 2015. 

Na základe rozhodnutia o poskytnutí dotácie uzatvorí ministerstvo so žiadateľom, ktorému je dotácia schválená, písomnú zmluvu o poskytnutí dotácie podľa § 6c ods. 13 zákona č. 597/2003 Z. z. 
Ministerstvo poskytne dotáciu po obojstrannom podpise zmluvy na samostatný bankový účet, otvorený prijímateľom dotácie. Prostriedky sa použijú na úhradu nákladov spojených s vydávaním odborných časopisov od termínu zverejnenia výzvy do               15. decembra 2015.

Ministerstvo do 30 dní od rozhodnutia o žiadostiach zverejní na svojom webovom sídle údaje podľa  § 6c ods. 14 zákona č. 597/2003 Z. z.
Prostriedky dotácie je možné využiť na:

a)	redakčné práce (redigovanie, jazykovú úpravu, korektúry, grafickú úpravu, preklady, lektorovanie textov, zalamovanie a ostatné práce súvisiace s tvorbou obsahu časopisu);
b)	autorské honoráre, dohody o vykonaní práce (vrátane poistného a príspevkov do poisťovní za zamestnanca) v zmysle bodu a) maximálne do výšky 30 % z poskytnutej dotácie;
c)	polygrafické náklady;
d)	distribúciu;
e)	práce súvisiace s tvorbou elektronickej verzie.

Dotáciu nie je možné použiť na kapitálové výdavky, dary, občerstvenie, PHM a na poistné a príspevky do poisťovní za zamestnávateľa. Výdavky na tovary a služby musia byť hradené z účtu, ktorý je uvedený v zmluve. 
Pri zúčtovaní je potrebné predložiť všetky účtovné doklady v slovenskom jazyku v zmysle schváleného rozpočtu, ktorý je súčasťou zmluvy.
Práva a povinnosti zmluvných strán, sankcie za porušenie zmluvných podmienok budú uvedené v zmluve. Porušenie podmienok použitia poskytnutej dotácie bude kvalifikované ako porušenie rozpočtovej disciplíny a sankcionované podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.

9.	Spôsob odstraňovania formálnych nedostatkov žiadosti

Ak žiadateľ neuvedie vo svojej žiadosti všetky požadované údaje alebo nepredloží všetky požadované dokumenty v príslušnej forme, ministerstvo ho elektronickou poštou vyzve na ich doplnenie. Lehota na odstránenie uvedených formálnych nedostatkov je 5 pracovných dní a začína plynúť odo dňa doručenia požiadavky ministerstva prostredníctvom e-mailu na doplnenie požadovaných údajov alebo predloženie chýbajúcich dokumentov žiadateľovi. 
Za formálne nedostatky sa považujú chýbajúce údaje v žiadosti, prílohy žiadosti uvedené v bode č. 7, podpis a pečiatka. 
Žiadateľa, ktorý v stanovenej lehote neodstráni formálne nedostatky, vyradí komisia zo zoznamu žiadateľov a jeho žiadosť sa nebude posudzovať.

Bratislava 19. marec 2015		

                 Juraj D r a x l e r
	              minister školstva, vedy, výskumu a športu 
   	                               Slovenskej republiky